એ પછી નવી દિલ્હીની ત્રીજી ટેસ્ટ માટે ભારતીય ટેસ્ટ – ટીમના એક ખેલાડી તરીકે પટૌડીની પસંદગી થઇ. ત્યારબાદ પટૌડીએ ટેસ્ટ ક્રિકેટમાં કદી પાછા ડગ ભર્યા નથી. એમણે ઇ.સ. 1961 – 62 ની આ ટેસ્ટ શ્રેણીની પાંચમી ટેસ્ટમાં મદ્રાસમાં શાનદાર સદી કરી. 16 ચોગ્ગા અને 2 છગ્ગા સાથે અઢી કલાકમાં સદી કરીને ભારતને વિજય આપવામાં મહત્વનો ફાળો આપ્યો. આ ટેસ્ટમાં વિજય મળતાં ભારત ઇંગ્લેંડ સામે ટેસ્ટ શ્રેણી માં પ્રથમવાર વિજયી બન્યું. હવે પટૌડીએ ભારતીય ટીમમાં પોતાનું સ્થાન નિશ્વિત કરી લીઘું. આશ્વર્યની વાત તો એ છે કે આ બઘું એમણે ગંભીર મોટર અકસ્માત પછી માત્ર છઠ્ઠે મહિનેજ કર્યું! એક આંખનું તેજ ઘરાવતા પટૌડીએ બેટિંગની સાથે ફિલ્ડિંગમાં પણ કામયાબી મેળવી. 21 વર્ષની નાની વયે પટૌડીને શિરે ભારતીય ટીમના સુકાનીપદની મોટી જવાબદારી બજાવવાની આવી હતી. એ સમયે એ ક્રિકેટજગતના સૌથી નાની વયના ટેસ્ટ સુકાની બન્યા. આ પછી બેટિંગમાં મનસૂરઅલી ખાન પટૌડીએ કેટલીય યાદગાર સિદ્ઘિઓ મેળવી. જે કદી બેટિંગ કરશે નહિ એમ માનવામાં આવતું હતું તે પટૌડીએ છટાદાર બેટિંગ, ચપળ ફિલ્ડિંગ અને હિંમતભરી આગેવાની માટે ક્રિક્રટજગતમાં અનોખું સ્થાન મેળવ્યું. રમતગમતની દુનિયામાં પુરુષાર્થના બળે અશક્યને શક્ય કરનારા આ ખેલાડી ‘એક આંખની અજાયબી’ તરીકે હંમેશા યાદ રહેશે.